Uncle Louis Store

**Uncle Louis Store** (tambe conoci como **ex-Aduana San Nicolas**) ta un edificio den centro di San Nicolas, Aruba. E edificio a wordo construi alrededor di aña 1950 como un edificio comercial residencial y tin status di monumento protegi. E ta e monumento mas sostenibel di Aruba desde su restauracion na 2019.

## Historia
Na 1937, Leon Waitzberg, un migrante di Europa Oriental, a cuminsa un tienda di tela y acesorio pa cosemento for di un cas chikito di palo na San Nicolas. Debi na e prosperidad di e refineria di petroleo Lago, stimula pa e Segundo Guera Mundial, e por a reemplasa e tienda simpel cu un negoshi moderno, yama Uncle Louis Store.

Na 1951, Waitzberg, miho conoci como 'Uncle Louis', a duna encargo pa construi un edificio di beton, ekipa cu un espacio pa tienda, deposito, y un apartamento na e piso ariba como hogar pa su mes y su casa. Na 1945 el a contrata John Nisbeth como su empleado nobato. Nisbeth a bira man drechi di 'Uncle Louis' y tambe a bira manager despues cu 'Uncle Louis' a fayece na 1966 y a laga e tienda pa su casa.

Despues cu e tienda a cera su portanan na aña 1998, e edificio a wordo bendi na Land Aruba, cu a renoba esaki y a uz’e como oficina di aduana te cu aña 2013. Despues di esaki, e edificio a keda para bashi pa añanan largo, debi na stagnacion di e situacion economico y en particular di San Nicolas, unda varios intento pa reapertura di e refineria a fracasa. Na 2017, e edificio a wordo cumpra pa Monumentenfonds Aruba y a cuminsa cu e restauracion na 2019. Mas prome na 2010, e edificio a wordo otorga e status di monumento protegi.

## Monumento
E edificio ta consisti di dos piso y ta situa na skina di Bargestraat y B. van de Veen Zeppenveltstraat, e caya comercial principal di San Nicolas. E diseñador ta Jan Nagel, kende hunto cu su ruman Peter Nagel tabata arkitectonan prominente na Aruba, trahando na Bouwmaatschappij Aruba. Mescos ku varios otro diseño di tienda di Jan Nagel, e edificio ta caracterisa pa e skina rondo y ta forma un conhunto monumental cu e edificionan di skina en frente, esta e tienda conoci como “Panama Store” y Crijnssenstraat 2. E estilo arkitectonico ta un bon ehempel di e integracion di Art Deco Mericano cu e estilo moderno Europeo yama *Nieuwe bouwen*. E metodo di construccion a wordo adapta na e clima tropical door di uzo di leishinan di dak y fachada horizontal cu ta sali afo, e entrada y fachada dilanti di e tienda hinca mas aden y ariba un *loggia* cu mas profundidad. E apartamento na di dos piso por wordo alcansa via un trapi externo, caminda e cambernan ta agrupa rond di un patio.

Pa por conserva e caracter y identidad original di e monumento, algun parti cu tabata falta a wordo restaura; esta e loggia, e tegelnan di vloer, e color y nomber di e edificio. Reconstruccion a tuma luga pa gran parti a base di potretnan bieu y recuerdonan di famia di 'Uncle Louis', ex-empleadonan y ex-clientenan di e tienda. Tambe a agrega elementonan contemporaneo; entre otro a haci e edificio accesibel pa personanan cu limitacion visual y a instala un sistema di reuzo di awa, un hardin vertical y panelnan solar riba e dak.

Desde finalisacion di e restauracion na februari 2020, departamento di Naturalesa y Medio Ambiente (DNM) a keda aloca aki.

## Premio
Pa su reuzo e edificio a ricibi na april 2022, como prome monumento den Caribe Hulandes, e 'Premio Pieter van Vollenhoven'. Na 2023 e tabata e ganado di e "Premio di Publico" entre e premionan pa herencia sostenibel, otorga pa Rijksdienst voor het Cultureel Erfgoed, Nationaal Restauratiefonds y stichting Nederland Monumentenland.

## Wak tambe
* Lista di monumentonan na Aruba
* Monumento Fondo Aruba